
การพัฒนารูปแบบการปลูกโกงกางใบเล็ก (Rhizophora apiculata Blum) 
เพื่อเพิ่มอัตราการรอด การเจริญเติบโต และลดการกัดเซาะชายฝั่งนำไปสู่การฟื้นฟูป่าชายเลนอย่างยั่งยืน

วรเมธ  ประยูรหงษ์1*,  ฑีฆวัฒน์  ดีพาชู1, อาภาศรี  ชุ่มชื่น1 และ นิคม  อ่อนศรี2

1โรงเรียนวิทยาศาสตร์จุฬาภรณราชวิทยาลัย ตรัง อ.เมืองฯ จ.ตรัง 92000, ประเทศไทย
2คณะวิทยาศาสตร์และเทคโนโลยีการประมง มหาวิทยาลัยเทคโนโลยีราชมงคลศรีวิชัย วิทยาเขตตรัง อ.สิเกา จ.ตรัง 92150, ประเทศไทย

บทคัดย่อ
[bookmark: _Hlk221398042]ปัจจุบันป่าชายเลนถูกทำลายและเสื่อมโทรม จากการขยายตัวของกิจกรรมมนุษย์ การทำฟาร์มเพาะเลี้ยงสัตว์น้ำ การพัฒนาชายฝั่งจึงจำเป็นต้องมีการฟื้นฟูป่าชายเลน เช่น การปักฝักของต้นโกงกางหรือการปลูกต้นกล้าของพืชชายเลนแบบสุ่ม ผู้วิจัยจึงออกแบบรูปแบบการปลูกต้นโกงกางใบเล็กเพื่อเพิ่มอัตราการรอดและการเจริญเติบโตของต้นโกงกาง 3 รูปแบบ 1) แบบเรียงแถว 2) แบบสลับฟันปลา 3) แบบครึ่งวงกลม และชุดควบคุม โดยปลูกรูปแบบละ 15 ต้น ห่างกันต้นละ 1 m ในพื้นที่ 15 m2 ณ บริเวณปากคลองสิเกา จ.ตรัง พบว่าแบบสลับฟันปลามีอัตราการรอดเฉลี่ยมากที่สุดร้อยละ 82.22 และแบบครึ่งวงกลมมีอัตราการรอดเฉลี่ยน้อยที่สุดร้อยละ 40.00 อัตราการรอดของต้นโกงกางที่ปลูกแต่ละรูปแบบมีอัตราการรอดที่แตกต่างกันอย่างมีนัยสำคัญทางสถิติ (ɑ = 0.05) อัตราการเจริญเติบโตของต้นโกงกางใบเล็กที่รอด ได้แก่ ความสูง เส้นรอบวงลำต้น และจำนวนใบ ไม่แตกต่างกันที่ระดับนัยสำคัญ (ɑ = 0.05) สมบัติดินหลังปลูกโกงกางใบเล็กมีค่า N P และปริมาณอินทรียวัตถุเพิ่มขึ้น ศึกษาการลดการกัดเซาะชายฝั่งโดยสร้างสถานการณ์จำลองต้นโกงกาง 5 ปี ในโปรแกรม CFD ต้นโกงกางที่ปลูกแบบสลับฟันปลามีประสิทธิภาพมากที่สุดในการลดการกัดเซาะชายฝั่ง
คำสำคัญ: อัตราการรอด, อัตราการเจริญเติบโต, สมบัติดิน, ลดการกัดเซาะชายฝั่ง

